b'\n_START_ARTICLE_\nJude\xc8\x9bul Giurgiu\n_START_SECTION_\nLegenda numelui Giurgiu\n_START_PARAGRAPH_\nSe spune c\xc4\x83 demult, c\xc3\xa2nd turcii \xc3\xaenc\xc4\x83 umblau pe meleagurile de pe malul st\xc3\xa2ng al Dun\xc4\x83rii \xc8\x99i str\xc3\xa2ngeau slugi pentru Imperiul Otoman, se afla un cioban, pe nume San Giorgio ce \xc3\xae\xc8\x99i adusese oile la p\xc4\x83scut \xc3\xaen lunca Dun\xc4\x83rii, \xc3\xaen zona de azi a jude\xc8\x9bului Giurgiu. Acesta a eliberat un mare grup de ostatici ce trebuiau du\xc8\x99i \xc3\xaen Imperiul Otoman. Ostaticii, ca recuno\xc8\x99tin\xc8\x9b\xc4\x83 fa\xc8\x9b\xc4\x83 de San Giorgio, au \xc3\xaenfiin\xc8\x9bat un t\xc3\xa2rg \xc3\xaentr-un loc de trecere. Acest t\xc3\xa2rg a fost numit Giurgiu, dup\xc4\x83 eliberatorul lor.\n_START_SECTION_\nStema\n_START_PARAGRAPH_\nStema jude\xc8\x9bului Giurgiu se compune dintr-un scut triunghiular cu marginile rotunjite, scartelat._NEWLINE_\xc3\x8en primul cartier, \xc3\xaen partea dreapt\xc4\x83, \xc3\xaen c\xc3\xa2mp albastru, se afl\xc4\x83 3 stejari de argint dezr\xc4\x83d\xc4\x83cina\xc8\x9bi, a\xc8\x99eza\xc8\x9bi doi la unu, reprezent\xc3\xa2nd vechea stem\xc4\x83 heraldic\xc4\x83 a jude\xc8\x9bului Vla\xc8\x99ca, simboliz\xc3\xa2nd p\xc4\x83durile de stejar care alc\xc4\x83tuiau odinioar\xc4\x83 Codrii Vl\xc4\x83siei._NEWLINE_\xc3\x8en al doilea cartier, \xc3\xaen partea st\xc3\xa2ng\xc4\x83, \xc3\xaen c\xc3\xa2mp ro\xc8\x99u, se afl\xc4\x83 o secure de lupt\xc4\x83 cu t\xc4\x83i\xc8\x99ul dublu, av\xc3\xa2nd la baz\xc4\x83 o semilun\xc4\x83 r\xc4\x83sturnat\xc4\x83, ambele de argint. Ele amintesc de lupta antiotoman\xc4\x83 \xc8\x99i victoria de prestigiu ob\xc8\x9binut\xc4\x83 de marele voievod Mihai Viteazul \xc3\xaen b\xc4\x83t\xc4\x83lia de la C\xc4\x83lug\xc4\x83reni._NEWLINE_\xc3\x8en v\xc3\xa2rful scutului, \xc3\xaen c\xc3\xa2mp ro\xc8\x99u, se afl\xc3\xa3 un coif roman de argint, simboliz\xc3\xa2nd descenden\xc8\x9ba latin\xc4\x83 a locuitorilor_NEWLINE_\xc3\x8en v\xc3\xa2rful scutului, \xc3\xaen c\xc3\xa2mp albastru, se afl\xc4\x83 o timon\xc4\x83 deasupra unui br\xc3\xa2u undat, de argint, simboliz\xc3\xa2nd naviga\xc8\x9bia pe fluviul Dun\xc4\x83rea\n_START_SECTION_\nA\xc8\x99ezare\n_START_PARAGRAPH_\nJude\xc8\x9bul Giurgiu se afl\xc4\x83 \xc3\xaen sud estul Rom\xc3\xa2niei, la grani\xc8\x9ba cu Bulgaria._NEWLINE_La o distan\xc8\x9b\xc4\x83 de 65\xc2\xa0km la sud de capitala Bucure\xc8\x99ti._NEWLINE_Este situat \xc3\xaen Lunca Dun\xc4\x83rii, pe malul st\xc3\xa2ng al fluviului Dun\xc4\x83rea._NEWLINE_Jude\xc8\x9bul este situat \xc3\xaen partea de sud a \xc8\x9b\xc4\x83rii, \xc3\xaen cadrul marii C\xc3\xa2mpii Rom\xc3\xa2ne, \xc8\x99i este str\xc4\x83b\xc4\x83tut de paralela 43\xc2\xb053` latitudine nordic\xc4\x83 \xc8\x99i meridianul 25\xc2\xb059` longitudine estic\xc4\x83._NEWLINE_Re\xc8\x99edin\xc8\x9ba jude\xc8\x9bului este municipiul Giurgiu, vechi centru comercial la Dun\xc4\x83re al \xc8\x9a\xc4\x83rii Rom\xc3\xa2ne\xc8\x99ti, situat la 60\xc2\xa0km de capitala \xc8\x9b\xc4\x83rii pe drumul european E70 ce leag\xc4\x83 vestul Europei de zona balcanic\xc4\x83 \xc8\x99i de Orientul Mijlociu.\n_START_SECTION_\nClim\xc4\x83\n_START_PARAGRAPH_\nClima jude\xc8\x9bului este temperat continental\xc4\x83. Vara este un anotimp cu temperaturi ridicate ce poate duce chiar la secet\xc4\x83, iarna cu geruri \xc8\x99i criv\xc4\x83\xc8\x9b. Vitezele cele mai mari le au v\xc3\xa2nturile dinspre nord-est, care pot atinge iarna 125\xc2\xa0km/h. Precipita\xc8\x9biile medii sunt de 500mm.\n_START_SECTION_\nVecini\n_START_PARAGRAPH_\nGiurgiu se \xc3\xaenvecineaz\xc4\x83 \xc3\xaen nord cu Jude\xc8\x9bul D\xc3\xa2mbovi\xc8\x9ba \xc8\x99i Jude\xc8\x9bul Ilfov, \xc3\xaen vest cu Jude\xc8\x9bul Teleorman, \xc8\x99i \xc3\xaen est cu Jude\xc8\x9bul C\xc4\x83l\xc4\x83ra\xc8\x99i. \xc3\x8en sud Dun\xc4\x83rea formeaz\xc4\x83 grani\xc8\x9ba cu Bulgaria, mai exact cu Regiunea Ruse.\n_START_SECTION_\nApele\n_START_PARAGRAPH_\nCel mai important r\xc3\xa2u este fluviul Dun\xc4\x83rea. Alte r\xc3\xa2uri ale jude\xc8\x9bului Giurgiu sunt: Arge\xc8\x99, D\xc3\xa2mbovi\xc8\x9ba, Neajlov, C\xc3\xa2ln\xc4\x83u, Cocioc, Sabar, Pas\xc4\x83rea, Parapanca._NEWLINE_De asemena, \xc3\xaen Girgiu mai poate fi g\xc4\x83sit \xc8\x99i Parcul Natural Comana, care con\xc8\x9bine lacul Comana.\n_START_SECTION_\nFauna\n_START_PARAGRAPH_\n\xc3\x8en Giurgiu se g\xc4\x83sesc vie\xc8\x9buitoarele specifice zonei de step\xc4\x83 \xc8\x99i silvostep\xc4\x83 precum orbetele, prepeli\xc8\x9ba, cioc\xc3\xa2rlia, pot\xc3\xa2rnichea, turturica, gu\xc8\x99terul, greieri, l\xc4\x83custe, iepuri, dihorul, \xc8\x99oarecele de c\xc3\xa2mp, pop\xc3\xa2nd\xc4\x83ul, dropia, vulpea, ra\xc8\x9be, g\xc3\xa2\xc8\x99te, berze, li\xc8\x99i\xc8\x9be, cocost\xc3\xa2rci, vidra, nurca, \xc8\x99tiuca, pl\xc4\x83tica, somnul, caras, crap, biban, caracuda, ro\xc8\x99ioara.\n_START_SECTION_\nDemografia\n_START_PARAGRAPH_\nCele mai vechi m\xc4\x83rturii ale unei a\xc8\x99ez\xc4\x83ri omene\xc8\x99ti \xc3\xaen arealul Giurgiului dateaz\xc4\x83 din Mezolitic (mileniile 10-7 \xc3\xae.Hr). Dup\xc4\x83 cum atest\xc4\x83 cercet\xc4\x83rile arheologice, zona Giurgiului a fost dens populat\xc4\x83 \xc3\xaen perioada dac\xc4\x83 (secolul I \xc3\xae.Hr). Se ipotizeaz\xc4\x83 c\xc4\x83 \xc3\xaen apropiere era localizat\xc4\x83 capitala lui Burebista, la Pope\xc8\x99ti, pe r\xc3\xa2ul Arge\xc8\x99. \xc3\x8emp\xc4\x83ratul roman Iustinian (483-565) a construit aici ora\xc8\x99ul Theodorapolis._NEWLINE_Conform rezultatelor recens\xc4\x83m\xc3\xa2ntului popula\xc8\x9biei \xc8\x99i al locuin\xc8\x9belor din 18 martie 2002, popula\xc8\x9bia stabil\xc4\x83 a jude\xc8\x9bului Giurgiu, este de 297.859 persoane._NEWLINE_Din totalul popula\xc8\x9biei, 88.537 persoane locuiesc \xc3\xaen mediul urban (29,72%) \xc8\x99i 209.322 persoane locuiesc \xc3\xaen mediul rural (70,27%)._NEWLINE_Densitatea popula\xc8\x9biei jude\xc8\x9bului este de 84,5 locuitori/km\xc2\xb2._NEWLINE_Potrivit liberei declara\xc8\x9bii a persoanelor recenzate, 96,03% din popula\xc8\x9bia jude\xc8\x9bului sunt rom\xc3\xa2ni, 3,89% sunt rromi, iar 0,08% sunt alte etnii._NEWLINE_Dup\xc4\x83 religie popula\xc8\x9bia este preponderent ortodox\xc4\x83 (98,5%)._NEWLINE_Jude\xc8\x9bul Giurgiu - evolu\xc8\x9bia demografic\xc4\x83_NEWLINE_Date: Recens\xc4\x83minte sau birourile de statistic\xc4\x83 - grafic\xc4\x83 realizat\xc4\x83 de Wikipedia\n_START_SECTION_\nIstorie\n_START_PARAGRAPH_\nOra\xc8\x99ul Giurgiu a fost cel mai probabil \xc3\xaentemeiat \xc3\xaen secolul al IV-lea, ca port la Dun\xc4\x83re, de c\xc4\x83tre comercian\xc8\x9bii genovezi, care s-au aventurat p\xc3\xa2n\xc4\x83 aici pentru a construi un mic avanpost comercial, o cetate pe insula Sf\xc3\xa2ntul Gheorghe; ei au construit o banc\xc4\x83 \xc8\x99i o pia\xc8\x9b\xc4\x83 pentru m\xc4\x83t\xc4\x83suri \xc8\x99i catifele. Ora\xc8\x99ul l-au numit dup\xc4\x83 sf\xc3\xa2ntul protector al Genovei, Sf\xc3\xa2ntul Gheorghe (\xc3\xaen italian\xc4\x83 San Giorgio), de la care se trage numele actual. Giurgiul a fost pentru prima dat\xc4\x83 men\xc8\x9bionat \xc3\xaen documentul Codex Latinus Parisinus din 1394, \xc3\xaen timpul domniei lui Mircea cel B\xc4\x83tr\xc3\xa2n. \xc3\x8en 1420 a fost cucerit de Imperiul Otoman care dorea astfel s\xc4\x83 de\xc8\x9bin\xc4\x83 controlul traficului pe Dun\xc4\x83re. Otomanii au numit Giurgiul "Yerg\xc3\xb6\xc4\x9f\xc3\xbc"._NEWLINE_Fiind un ora\xc8\x99 fortificat, Giurgiul a jucat un rol important \xc3\xaen r\xc4\x83zboaiele frecvente dintre rom\xc3\xa2ni \xc8\x99i turci pentru controlul Dun\xc4\x83rii, \xc3\xaen special \xc3\xaen \xc3\xaencerc\xc4\x83rile lui Mihai Viteazul de a st\xc4\x83vili atacurile turce\xc8\x99ti, iar mai apoi \xc3\xaen r\xc4\x83zboaiele ruso-turce. \xc3\x8en 1659 Giurgiul a fost ars din temelii. \xc3\x8en 1829 zidurile \xc8\x99i fortifica\xc8\x9biile au fost complet distruse, astfel c\xc4\x83 singura ap\xc4\x83rare care-i mai r\xc4\x83m\xc3\xa2nea era castelul amplasat pe insula Slobozia, legat\xc4\x83 de \xc8\x9b\xc4\x83rm cu un pod._NEWLINE_Prima cale ferat\xc4\x83 din Principatele Unite ale Moldovei \xc8\x99i \xc8\x9a\xc4\x83rii Rom\xc3\xa2ne\xc8\x99ti a fost construit\xc4\x83 \xc3\xaentre Bucure\xc8\x99ti \xc8\x99i Giurgiu, sta\xc8\x9bia de la Giurgiu fiind inaugurat\xc4\x83 la 1 noiembrie 1869. P\xc3\xa2n\xc4\x83 la instaurarea regimului comunist \xc3\xaen Rom\xc3\xa2nia a fost re\xc8\x99edin\xc8\x9ba jude\xc8\x9bului Vla\xc8\x99ca._NEWLINE_Cu toate c\xc4\x83 ora\xc8\x99ul Giurgiu are c\xc3\xa2teva sute de ani \xc3\xaen vechime, jude\xc8\x9bul Giurgiu este relativ nou. Teritoriile pe care se afl\xc4\x83 ast\xc4\x83zi jude\xc8\x9bul au fost fie parte din jude\xc8\x9bul Vla\xc8\x99ca sau Imperiul Otoman (prin raiaua Giurgiu), ori \xc3\xaemp\xc4\x83r\xc8\x9bite \xc3\xaentre regiunea Teleorman \xc8\x99i regiunea Bucure\xc8\x99ti. _NEWLINE_\xc3\x8entre 1952-1954, regimul comunist, sprijinit de URSS, a construit Podul Giurgiu-Ruse (sau Podul Prieteniei), primul pod peste Dun\xc4\x83re care leag\xc4\x83 Rom\xc3\xa2nia de Bulgaria. Giurgiu a fost declarat municipiu la 17 februarie 1968. Tot atunci, teritoriul actual al jude\xc8\x9bului a fost \xc3\xaenglobat \xc3\xaen jude\xc8\x9bul Ilfov, cu re\xc8\x99edin\xc8\x9ba la Bucure\xc8\x99ti. \xc3\x8en 1981, o reorganizare administrativ\xc4\x83 regional\xc4\x83 a dus la divizarea jude\xc8\x9bului Ilfov, partea sa vestic\xc4\x83 \xc8\x99i central-sudic\xc4\x83 au format actualul jude\xc8\x9b Giurgiu.\n_START_SECTION_\nDiviziuni administrative\n_START_PARAGRAPH_\nJude\xc8\x9bul Giurgiu este alc\xc4\x83tuit din 1 municipiu, 2 ora\xc8\x99e \xc8\x99i 51 de comune cu 166 de sate.\n_START_SECTION_\nComune\n_START_PARAGRAPH_\nPentru informa\xc8\x9bii suplimentare, vezi List\xc4\x83 de comune din jude\xc8\x9bul Giurgiu'